Proprju f'nofs din il-ġimgħa ta' ħidma politika diffiċli u kumplikata, issejjaħ għal ħajja aħjar Pietru Pawl Busuttil. Diversi esprimew id-dieqa tagħhom lejn dan il-bniedem uniku. Kellu kwalitajiet speċjali li ftit oħrajn ġarrew fihom. L-eventi umani waslu sabiex dawn jidhru fil-pubbliku u jingħataw il-ġieħ li ħaqqhom. Pietru Pawl kellu karattru li fih kellu ġabra ta' dawk il-valuri li jagħmlu minna poplu sod. L-irġulija, integrità u onestà kienu nġabru flimkien biex serva bħala eżempju għal bnedmin oħra li sabu ruħhom f'pożizzjonijiet simili għal tiegħu. Il-pajjiż kien waqaf meta lejn Diċembru 1986 kien ġie arrestat u akkużat bil-qtil tal-mibki Raymond Caruana. Iċ-ċirkostanzi kollha tal-każ kienu mill-bidunett jindikaw li dan kien verament frame-up mill-ikreh li qatt ma rajna bħala f'dawn il-gżejjer. Il-poplu tant kien ġie ferut bil-qtil ta' Raymond, li l-Gvern ta' dak iż-żmien ried ineħħi minn fuqu d-dell li kien inxteħet fih billi vvinta din l-istorja. Ipprova jgħid li kien partitarju Nazzjonalist li qabad arma, spara u qatel ieħor. Kienu żminijiet xejn sbieħ, li ħafna minna għaddejna minnhom u niftakru bi dwejjaq kbar. Kien żmien meta l-mezzi tal-komunikazzjoni kienu ftit u f'idejn il-magna tal-propaganda tal-Istat. F'dan għalhekk, diversi persuni li kienu ġejjin mill-kamp tal-Partit Laburista emmnu mill-ewwel li dan kien minnu. Ħbieb, ġirien u oħrajn, anke jekk kienu jafu tajjeb lil Pietru Pawl meta semgħu, jum wara jum l-aħbarijiet li bdew, komplew u kabbru din il-gidba, ġihom id-dubju u wara kkonvinċew ruħhom li hekk kien ġara. Hekk kienet l-għajta inizjali waqt l-aħħar xhur ta' kampanja elettorali mill-iktar iebsa, li kienet ilha għaddejja Ħadd wara Ħadd għal ħames snin u ħames xhur. Għal dawk li kellhom ix-xorti jsiru jafu mill-viċin aktar tard lil Busuttil, kienu għadhom iħossu l-effetti negattivi ta' dak kollu li kien għadda minnu. Minn bniedem tal-familja, ħaddiem normali, sab ruħu akkużat tant inġustament u misqi doża qawwija ta' velenu li ulied il-ħażen jagħrfu jagħtu. Min jiġi akkużat b'dak li ma jkunx wettaq jagħraf li anke jekk is-sewwa u l-verità huma l-armi tiegħu, irid jgħaddi minn proċessi umani oħra biex l-innoċenza tiegħu tiġi rikonoxxuta. Pietru Pawl għadda dan il-martirju twil, twil u iebes fil-Qrati tagħna. Qrati li mertu ta' ħidmet numru ta' Maġistrati kuraġġużi u determinati, sar ġbir u għarbiel tajjeb tal-provi kollha diretti u indiretti li kienu ppreservaw. Kienet il-Ġudikatura li finalment assigurat li Pietru Pawl jiġi dikjarat innoċenti u liberat. Ma kienet faċli xejn; anzi, kien hemm ħafna ntoppi. Solidarjetà miegħu kellu u l-poplu ġenwin kien warajh. Biss, ilkoll nafu li t-triq huwa għadda minnha. Kien hu li kien qed jissogra ħajtu, u magħha dak kollu li ħadem għalih. Il-marka hemm kienet: direttament fuqu. Il-karattru tiegħu ma kienx inbidel, però psikoloġikament l-effett hemm kien. Dak li għadda minnu ftit setgħu jew jistgħu jifhmu jew jimmaġinaw. Imma Pietru Pawla baqa' pożittiv u perseveranti. Baqa' dak li jrid jgħin, u fl-istess ħin ikompli jipprova b'mod mill-iktar ċar li huwa kien il-vittma innoċenti ta' dak li ħaddieħor ipprova jgħaddih minnu. Għax iktar ma wieħed jaħseb, iktar jifhem il-gravità li l-forza tal-ordni, flok tipproteġi ċittadin tassigura li ssir parti minn ħidma illegali u kriminali. Kienet kbira li l-arma li ġiet użata fl-isparatura fuq il-Każin tal-Partit fil-Gudja ssib ruħha minn idejn il-kriminalità għal dik tal-Pulizija biex titqiegħed fil-proprjetà ta' Pietru Pawl. Setgħet tkun parti minn rumanz fittizju, imma f'dan il-każ kienet realtà li fortunatament inkixfet għal għajnejn id-dinja bħala mezz ieħor li l-banalità tal-ħażen twettaq. Il-ħajja, wara din il-perjodu kompliha. Kien attiv bħala segretarju tal-koperattiva ta' dawk li jrabbu l-majjali, kif ukoll fi ħdan il-Kunsill Lokali tar-raħal li kien iħobb, Ħal Safi. Kien fost l-ewwel ġabra ta' bnedmin li kkontestaw f'dak li kien pass demokratiku u parteċipattiv verament ġdid. Fejn terġa', il-Partit Nazzjonalista kien preżenti, mentri l-Partit Laburista għażel li jkollu membri fi ħdanu li joħorġu bħala indipendenti. Fid-19 ta' Frar 1994, f'raħal fejn il-votanti kienu 1102, Pietru Pawl Busuttil ġie elett f'isem il-Partit Nazzjonalista. U għalkemm il-Partit kien tella' żewġ kunsilliera u l-indipendenti tlieta, xorta waħda ntagħżel bħala l-ewwel Sindku. Hekk kien jixraqlu, u hekk baqa' għal tmintax-il sena sħaħ: jagħmel il-ġid lill-bnedmin u biddel il-post ta' taħt fuq. Pietru Pawl Busuttil kien u jibqa' figura nazzjonali. Jibqa' l-bniedem li ssielet għas-sewwa. Kien dak li meta tiltaqa' miegħu jew tarah għaddej fit-triq, jiġu quddiemek il-kliem: "Is-sewwa jirbaħ żgur". Għax kliemu kienu immirati sabiex isir dak li huwa sew, li jkun huwa strument għas-sewwa. Għax kien imiss ir-realtà taċ-ċittadini li kien jirrappreżenta. Jgħix u jqum magħhom. Il-familji kien jafhom personalment. Ma kinux numri għalih, imma bnedmin. Il-politika tiegħu kienet fit-tul u mibnija fuq il-kelma tal-irġulija. Pietru Pawl m'għadux magħna llum, imma warajh qed iħalli wirt uniku. Tlifnih minn magħna, imma ħajtu tibqa' eżempju għal kull min irid jgħix u jservi lill-proxxmu fis-soċjetà. Minn qalbi nirringrazzjah tas-sagrifiċċji kollha li wettaq u ngħaddi l-lungi giorni lill-familja kollha.
Irġulija, Integrità u Onestà.